ΓΡΑΠΤΗ ΕΡΩΤΗΣΗ E-2844/98

υποβολή: Pedro Marset Campos (GUE/NGL) προς την Επιτροπή

(28 Σεπτεμβρίου 1998)

Θέμα: Πιθανότητα δολοπλοκίας προκειμένου να κρατηθούν και να επιβληθούν πρόστιμα σε ισπανικά φορτηγά αυτοκίνητα στο Πουατιέ (Γαλλία)

Εργοδότες μεταφορείς της περιοχής Μουρσία (Ισπανία) κατάγγειλαν ότι έχει εξυφανθεί πλεκτάνη μεταξύ ομάδος της γαλλικής χωροφυλακής της περιφέρειας του Πουατιέ (Γαλλία) και ενός συγκεκριμένου εργαστηρίου που ελέγχει τους ταχογράφους προκειμένου να παρεμποδισθούν και να επιβληθούν πρόστιμα στα φορτηγά αυτοκίνητα της εταιρείας αυτής, υπό το πρόσχημα ότι έχουν γίνει διάφορες παρεμβάσεις στους ταχογράφους, η πλειονότης των οποίων είναι σύμφωνη προς την ισπανική νομοθεσία επί του θέματος αυτού.

Αυτό το λυπηρό συμβάν παρεμπόδισε περίπου δέκα φορτηγά αυτοκίνητα από την Μουρσία κατά το τέλος της εβδομάδας και υποχρέωσε τους οδηγούς τους να καταβάλουν πολύ υψηλά ποσά για να μπορέσουν να συνεχίσουν την μεταφορά των εμπορευμάτων τους.

Υπάρχει υποψία ότι ένας συγκεκριμένος αριθμός χωροφυλάκων λαμβάνει προμήθεια από εργαστήρια προκειμένου να τους παραπέμψει τα ισπανικά φορτηγά αυτοκίνητα για την αλλαγή των ταχογράφων που υποτίθεται ότι έχουν υποστεί παρεμβάσεις.

Ήδη έχουν υποβληθεί πολλές καταγγελίες στο Υπουργείο Δημοσίων Έργων και στο Υπουργείο Εξωτερικών Υποθέσεων καθώς και στην Πρεσβεία της Γαλλίας στην Ισπανία.

Δεδομένου ότι η Συνθήκη της ΕΕ αναθέτει στην Επιτροπή την εντολή να μεριμνά για την τήρηση της:

1. Γνωρίζει ηΕπιτροπή την κατάσταση αυτή;

2. Δεν φρονεί η Επιτροπή ότι πλήττονται κατ' αυτόν τον τρόπο τα δικαιώματα των πολιτών όσον αφορά την ελεύθερη κυκλοφορία εμπορευμάτων και εργαζομένων και, δεδομένου ότι πρόκειται για πολίτες ευρωπαϊκών κρατών, δεν πρέπει να ζητηθεί επειγόντως μία επισταμένη έρευνα του υποτιθέμενου παραπτώματος;

3. Εξετάζει άραγε η Επιτροπή το ενδεχόμενο να απευθυνθεί προς τις γαλλικές και ισπανικές αρχές για να ενημερωθεί σχετικά με την υποτιθέμενη πλεκτάνη και να εγκρίνει τους απαραίτητους μηχανισμούς για την εφαρμογή της κοινοτικής νομοθεσίας;

4. Πως σκέπτεται η Επιτροπή να αντιμετωπίσει τέτοιο τύπο καταστάσεων προκειμένου να διασφαλίσει την ελεύθερη κυκλοφορία εργαζομένων και εμπορευμάτων στο πλαίσιο της Ευρωπαϊκής Ένωσης;

5. Μπορεί να μας κρατρήσει ενήμερους η Επιτροπή όσον αφορά την εξέλιξη του εν λόγω θέματος;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Οι ισπανικές αρχές έθεσαν στην Επιτροπή το θέμα γενικά, αναζητώντας συγκεκριμένες πληροφορίες ως προς την κοινοτική νομοθεσία, που παρέχει η Επιτροπή. Αν το αξιότιμο μέλος πιστεύει ότι εκτελούνται εγκληματικές δραστηριότητες του είδους αυτού, θα πρέπει να παράσχει στην Επιτροπή τα αναγκαία στοιχεία ως προς τα επιμέρους συμβάντα ώστε να μπορέσει να αναληφθεί η σχετική έρευνα.

Η Επιτροπή συνεχίζει να είναι προσηλωμένη στις θεμελιώδεις αρχές της ελεύθερης κυκλοφορίας αγαθών και προσώπων ανά την Κοινότητα. Στο πλαίσιο αυτό η Επιτροπή υπογραμμίζει ότι το Κοινοβούλιο στις 5 Νοεμβρίου 1998 εξέφρασε την πολιτική του δέσμευση να εξαλείψει αυτόν τον τύπο φραγμού στην ελεύθερη κυκλοφορία αγαθών δίνοντας την έγκρισή του σε μια πρόταση για κανονισμό του Συμβουλίου(1) με βάση το άρθρο 235 της Συνθήκης ΕΚ για την θέσπιση ενός συστήματος ταχείας ειδοποίησης, κατάλληλου να αντιμετωπίζει την απειλή σοβαρής διαταραχής στην εμπορία αγαθών. Αυτό περιλαμβάνει μια υποχρέωση για τα κράτη μέλη να ενεργούν ταχέως ώστε να εξαλείφουν κάθε εμπόδιο στις συναλλαγές που εμφανίζεται στην επικράτειά τους και να ενημερώνει την Επιτροπή ως προς την αναληφθείσα δράση και θεσπίζει τη δυνατότητα για την Επιτροπή να παρεμβαίνει μέσω μιας ειδοποίησης.

(1) COM(97)619 τελικό.